[{"text_idx": "#000000", "text": "Llwybr serth i fyny llethrau deheuol yr Wyddfa gan gychwyn yn Nant Gwynant"}, {"text_idx": "#000001", "text": "Mae Llwybr Watkin yn un o\u2019r chwe phrif lwybr i gopa\u2019r Wyddfa. Gan ddechrau ychydig dros lefel y mo\u0302r, mae\u2019n esgyn yn serth i fyny llethrau deheuol massif yr Wyddfa, gan groesi sgri rhydd cyn ymuno a\u0302 Llwybr Rhyd Ddu i\u2019r copa."}, {"text_idx": "#000002", "text": "Mae cyrraedd copa\u2019r Wyddfa yn dasg heriol. Mae Awdurdod Parc Cenedlaethol Eryri yn rhoi categori ar yr holl lwybrau i fyny\u2019r Wyddfa fel llwybrau anodd a llafurus. Mae angen lefel dda o ffitrwydd, ac mae sgiliau cyfeiriannu yn hanfodol."}, {"text_idx": "#000003", "text": "Mae Llwybr Watkin yn llwybr arbennig o heriol i gopa\u2019r Wyddfa. Dylai cerddwyr sy\u2019n ystyried eu taith gerdded gyntaf i fyny\u2019r Wyddfa roi cynnig ar un o\u2019r llwybrau eraill."}, {"text_idx": "#000008", "text": "Mae gwasanaeth bws Sherpa\u2019r Wyddfa yn wasanaeth cyfleus sy\u2019n teithio rhwng pob un o\u2019r chwe llwybr i gopa\u2019r Wyddfa."}, {"text_idx": "#000010", "text": "Maes Parcio Porthmadog ar Google Maps"}, {"text_idx": "#000011", "text": "Maes Parcio Caernarfon ar Google Maps"}, {"text_idx": "#000014", "text": "Am wybodaeth pellach ar sut i gyrraedd llwybrau\u2019r Wyddfa, darllenwch ganllaw cynhwysfawr Awdurdod y Parc Cenedlaethol neu ymwelwch a\u0302 gwefan Sherpa\u2019r Wyddfa."}, {"text_idx": "#000016", "text": "Mae\u2019r Wyddfa yn fynydd heriol i\u2019w heicio. Ni ddylid mentro i\u2019r copa ar hap. Gall ffactorau fel y tymhorau, lefel eich ffitrwydd, eich sgiliau mynydda, eich paratoadau ymlaen llaw, a phoblogrwydd y mynydd i gyd effeithio ar eich profiad o\u2019r Wyddfa."}, {"text_idx": "#000017", "text": "Mae teithiau cerdded a digwyddiadau elusennol ar yr Wyddfa yn ffordd boblogaidd o godi arian ar gyfer elusennau a sefydliadau amrywiol. Fodd bynnag, dylech bob amser gymryd gofal wrth gymryd rhan mewn digwyddiadau o\u2019r fath. Nid yw dringo\u2019r Wyddfa yn dasg hawdd."}, {"text_idx": "#000020", "text": "Agorwyd Llwybr Watkin yn swyddogol gan y Prif Weinidog William Gladstone ym 1892. Anerchodd dorf o dros 2,000 o bobl oddi ar graig fawr ar ochr y llwybr. Gelwir y graig hyd heddiw yn Graig Gladstone."}, {"text_idx": "#000021", "text": "Ar hyd Llwybr Watkin, fe welwch nifer o weddillion Chwarel Lechi De\u2019r Wyddfa. Byddwch yn dod ar draws Clogwyn Brith am y tro cyntaf, tua 1.5km ar hyd y llwybr. Yma efallai y sylwch ar hollt fechan ar gopa\u2019r llethrau ar y chwith i chi. Gweddillion yr hen dramffordd oedd yn arfer mynd a wagenni llawn llechi i lawr i Bont Bethania yw\u2019r hollt hon."}, {"text_idx": "#000022", "text": "Ymhellach i fyny\u2019r llwybr, fe ddowch ar draws adfeilion Plas Cwm Llan, cyn gartref rheolwr y chwarel. Byddwch hefyd yn mynd heibio\u2019r hen chwarel ei hun wrth i chi fynd o gwmpas Craig Ddu."}, {"text_idx": "#000023", "text": "Wrth i chi fynd tuag copa\u2019r Wyddfa, yn uchel uwchben Glaslyn, byddwch yn croesi Bwlch y Saethau. Arferai mwynwyr o Feddgelert ddringo dros y bwlch hwn gyda chymorth cadwyni haearn a oedd wedi\u2019u gosod ar y graig."}, {"text_idx": "#000024", "text": "Yn o\u0302l y chwedl, dyma lle y bu i\u2019r Brenin Arthur gael ei daro gan saeth mewn brwydr. Cariwyd ef at lan Llyn Llydaw, lle daeth cwch gyda thair morwyn a\u2019i gludo trwy\u2019r niwl i Afallon."}]